DA Den Europæiske Unions Tidende C 104/11

Offentliggørelse af en ansøgning om registrering i henhold til artikel 8, stk. 2, i Rådets forordning (EF) nr. 509/2006 om garanterede traditionelle specialiteter i forbindelse med landbrugsprodukter og fødevarer

2009/C 104/07

Denne offentliggørelse giver ret til at gøre indsigelse i henhold til artikel 9 i Rådets forordning (EF) nr. 509/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM REGISTRERING AF EN GARANTERET TRADITIONEL SPECIALITET (GTS)

RÅDETS FORORDNING (EF) Nr. 509/2006

»IDRIJSKI ŽLIKROFI«

EF-Nr.: SI-TSG-007-0026-29.10.2004

1. Navn Og Adresse På Den Ansøgende Samnslutning

Navn : Društvo za promocijo in zaščito idrijskih jedi Adresse : Mestni trg 1 SI - 5280 Idrija SLOVENIJA Tlf. : +386 53720180 Fax : — e-mail : info@icra.si

2. Medlemsstat Eller Tredjeland

Slovenien

3. Varespecifikation

3.1. Navn, der søges registreret

»Idrijski žlikrofi«

Angivelse, der skal oversættes til de andre sprog: »på traditionel slovensk måde«.

3.2. Navnets art:

Navnet er specifikt i sig selv  Navnet udtrykker landbrugsproduktets eller fødevarens specificitet

Navnet »Idrijski žlikrofi« udtrykker ikke produktets specifitet, men bruges traditionelt til at beskrive produktet, som det fremgår af de mundtlige og skriftlige kilder, der er nævnt i punkt 3.8.

3.3. Søges navnet forbeholdt det produkt, som ansøgningen vedrører, jf. artikel 13, stk. 2, i forordning (EF) nr. 509/2006?

Navnet søges forbeholdt det pågældende produkt  Navnet søges ikke forbeholdt det pågældende produkt

3.4. Produkttype:

2.4. Pastaprodukter, også kogte eller med fyld

3.5. Beskrivelse af det landbrugsprodukt eller den fødevare, som navnet i punkt 3.1 henviser til

Idrijski žlikrofi er en traditionel ret bestående af pasta med kartoffelfyld. De har form af en hat. Pastaen fremstilles af mel, æg, olie, vand eller mælk efter behov. Fyldet må udelukkende bestå af kartofler tilsat løg, fedtstof (findelte fedtegrever eller hakket røget flæsk) samt merian, purløg, sort peber og salt.

De tilberedte Idrijski žlikrofi skal efter kogning have den foreskrevne typiske form, aroma og konsistens samt duft.

Typisk form: sammentrykt på begge sider med en fordybning på oversiden, ensartet størrelse og form, uden uregelmæssigheder, passende fast konsistens, ingen tegn på, at dejen er udkogt eller for blød, ensartet gullig farve uden synlige spor af stivelse.

Lugt: intens og typisk lugt. Ingen udtalt lugt af krydderier, tilsætninger eller harskhed fra fyldet.

Aroma: žlikrofi's typiske og intense aroma (pasta og fyld) med smag af kartofler, fedt (ikke for fremtrædende), tilsætninger og krydderier, som tilsammen giver den harmoniske aroma.

Konsistens: en behagelig fast konsistens i munden, der er typisk for stivelsesholdige fødevarer. Pasta og fyld er ikke klæbrig, men blød og let. Krydderierne er finthakkede, og fedtegreverne og det stegte flæsk er findelt.

Samlet indtryk: udseende, lugt, aroma og konsistens er tilsammen bestemmende for žlikrofi's succes.

3.6. Beskrivelse af produktionsmetoden for det landbrugsprodukt, som navnet i punkt 3.1 henviser til

Fremstillingen af Idrijski žlikrofi foregår i følgende stadier:

De traditionelle ingredienser til ca. 150 stk. Idrijski žlikrofi:

Dej: op til 300 g hvidt mel, 1- 2 æg, olie, vand eller mælk efter behov, så dejen får den rette bløde konsistens.

Fyld: 500 g kartofler, op til 50 g findelte fedtegrever eller hakket røget flæsk, op til 50 g løg, krydderier og urter (salt, sort peber, merian, purløg), som giver en harmonisk aroma.

Som fedt til fremstilling af žlikrofi kan anvendes fedtegrever eller hakket røget flæsk. Fedtet skal være frisk og af god kvalitet. Navnlig må det ikke være harsk.

Producenter, som sælger frosne žlikrofi til kunderne, skal for at bevare produktets organoleptiske egenskaber i hele dets holdbarhedstid bruge færre krydderier og en tykkere dej. For samme mængde fyld skal der til dejen derfor bruges: 400-500 g hvidt mel, op til 4 æg, olie og vand eller mælk efter behov.

Tilberedning og udrulning af dejen

Af mælk, æg og vand eller mælk blandes en dej, som skal være blødere end pastadej. Dejen æltes, til den bliver smidig, elastisk og ikke klæber til hænder og bordplade. Skærefladen skal være tæt og uden huller. Dernæst formes dejen til et lille brød, som pensles med olie og tildækkes, så tørring undgås, hvorefter den hviler i mindst en halv time.

Tilberedning af fyld og formning heraf i kugler

Fyld til žlikrofi tilberedes af kogte kartofler, som moses, mens de er varme. De varme kartofler tilsættes løg stegt i fedt (findelte fedtegrever eller hakket røget flæsk), herefter iblandes krydderier (salt, sort peber) og urter (merian, purløg). Alle ingredienserne blandes grundigt til en smidig masse. Fyldet må hverken kunne smuldre eller være for blødt, hvorfor der tilsættes fedt efter behov. Fyldet formes med hånden til ensartede kugler med en diameter på ca. 1-1,5 cm. De forskellige stadier af maskinel fremstilling kan adskille sig fra manuel fremstilling (f.eks. sprøjtes fyldet ud og formes ikke til kugler med hånden), men slutproduktet — Idrijski žlikrofi — skal under alle omstændigheder bevare alle sine egenskaber.

Formning af žlikrofi

Når dejen har hvilet, udrulles den i en tykkelse af ca. 2 mm. Derefter anbringes kuglerne af fyld på den udrullede dej i passende indbyrdes afstand (en fingersbredte). Dejen foldes over og presses ned mellem kuglerne, så den klæber sammen og danner et lille »øre«. På oversiden presses en lille fordybning (uden at dejen går i stykker). Herved får žlikrofi deres typiske form af en hat. I rå tilstand er de typiske Idrijski žlikrofi ca. 3 cm lange og 2 cm høje (højden måles i midten, ved kanten er de en smule højere).

Emballering og frysning

Idrijski žlikrofi, som skal konserveres, fryses og emballeres i overensstemmelse med de hygiejnisk-tekniske forskrifter og de generelle regler om mærkning af færdigpakkede fødevarer.

Tilberedning af žlikrofi

Žlikrofi hældes i let saltet vand, omrøres og tildækkes. Når de stiger op til overfladen, og vandet begynder at koge på ny, er de kogt. De serveres straks.

3.7. Landbrugsproduktets eller fødevarens specificitet

Idrijski žlikrofi adskiller sig fra andre typer fyldt pasta ved deres form, særlige fyld, traditionelle opskrift og fremstillingsmåde. De har form som en fransk hat fra Napoleonstiden (Napoleonshat).

Den traditionelle opskrift har ikke ændret sig væsentligt, siden produktet blev nævnt første gang (samme ingredienser i samme indbyrdes forhold). Det er fyldet, som er specielt for dette produkt. Det består af kartofler med findelte fedtegrever eller hakket røget flæsk og løg samt krydderier og urter. Der er tale om en særlig fremstillingsmetode. Idrijski žlikrofi presses sammen på siderne, og i toppen laves en lille fordybning.

3.8. Landbrugsproduktets eller fødevarens traditionelle karakter

Idrija har allerede i mange år været kendt for denne kulinariske specialitet, hvilket ikke kun fremgår af visse skriftlige kilder, men også af talrige mundtlige kilder. Idrijski žlikrofi fremstilles af traditionelle ingredienser efter en mangeårig traditionel fremgangsmåde.

Den ældste kilde (Božič Lado: Naš idrijski kot) er fra 1936. Her hedder det, at žlikrofi kun kommer på bordet på særlige dage, og at der findes forskellige slags žlikrofi: fyld af kartofler, kød, marineret majroe, serveret med bakalca (art lammeragout), med fedtegrever eller med masovnik (art smørsovs). Citat fra kapitlet Rudarjeva družina (minearbejderens familie): »…Kun på vigtige dage fik vi žlikrofi: med fyld af kartofler, kød, marineret majroe, serveret med bakalca, fedtegrever eller masovnik«.

Den anden kilde (Karl Bezek: Fond Doprinos k zgodovini Idrije) er en bog fra 1956, hvor forfatteren beskriver de nationale retter og drikkevarer. Han skriver, at Idrijski žlikrofi var den mest populære ret, som var kendt viden om. Han citerer følgende i bogen: »…Den mest populære ret, som kendes viden om, men som ikke forberedes på denne måde andre steder, er de berømte žlikrofi. De ligner »Schlickkrapferln« fra Wien, som er små fyldte »pastapakker«, men de har et andet fyld«. Forfatteren siger videre, at Idrijski žlikrofi ofte nævnes i diverse artikler, at opskriften endog er offentliggjort, men at ingen har undersøgt, hvordan og hvor retten er opstået. Med hensyn til žlikrofi's historie nævner han mundtlige beretninger fra årene 1840-1850, hvoraf det fremgår, at žlikrofi dengang blev solgt offentligt i rå tilstand. En kroværtinde ved navn Harmel fortalte forfatteren, at žlikrofi skulle være kommet til Idrija fra Transsylvanien i Ungarn. En gammel indbygger fra Idrija mente, at žlikrofi var kommet til Idrija med minearbejderfamilien Wernberger omkring 1814, hvilket også bevidnes af en af familiens efterkommere. Citat fra bogen: »Da familieoverleveringerne stemmer overens med andre beretninger, er der ikke tvivl om, at de første žlikrofi dukkede op i Idrija, efter at Ivan og dernæst hans familie vendte tilbage til Idrija. Det må imidlertid formodes, at der gik flere år, før denne ret blev almindelig i Idrija — det hedder sig, at man i mellemtiden forsøgte sig med andre opskrifter fra Tjekkiet og Wien, hvor de har lignende produkter. Vores Idrijski žlikrofi så således dagens lys i 1814, indtil de ved midten af forrige århundrede endelig, takket være lokale ingredienser og fremgangsmåder, fik den særlige smag og form, de har i dag.«

Den tredje kilde, Mohorjev koledar (1989), placerer Idrijski žlikrofi på førstepladsen blandt de kendte føde- og drikkevarer fra Idrija. Her beskrives den traditionelle opskrift på Idrijski žlikrofi, som bruges endnu i dag.

3.9. Minimumskravene og procedurerne for verifikation af specificiteten

— Idrijski žlikrofi skal have alle de særlige karakteristika, som er foreskrevet i varespecifikationen (de foreskrevne ingredienser skal bruges, de skal produceres på den foreskrevne måde, slutproduktet skal have form, udseende, lugt, aroma og konsistens som foreskrevet).

— Producenterne af Idrijski žlikrofi skal føre register over modtagne og anvendte ingredienser og over mængden af producerede og solgte Idrijski žlikrofi.

— Den enkelte producent og/eller sammenslutning af producenter skal kontrollere, at brugen af ingredienser, fremstillingsmetoden og slutproduktets udseende og organoleptiske egenskaber er i overensstemmelse med varespecifikationen. Det samme gælder certificeringsorganet, som mindst én gang om året skal kontrollere overensstemmelsen med den europæiske standard EN 45011.

4. Myndigheder Eller Organer, Der Kontrollerer Overholdelsen Varespecifikationen

4.1. Navn og adresse

Navn : Bureau Veritas d.o.o. Adresse : Linhartova cesta 49a SI-1000 Ljubljana SLOVENIJA Tlf. : +386 14757600 Fax : — E-mail : info@bureauveritas.com

 Offentlig Privat

4.2. Myndighedens/organets særlige opgaver

Bureau Veritas har ansvaret for at kontrollere alle de faser, der er foreskrevet i varespecifikationen for Idrijski žlikrofi.